Trompop botsing eis lewe van vyf in VrystaatDie ongelukstoneel op die R57 naby Heilbron. (Foto: ER24) Vyf mense is dood in ’n trompop botsing vroeër vanmiddag (Vrydag) op die R57 naby Heilbron in die Vrystaat. Volgens inligting het ’n vragmotor en ŉ motor sowat 15 km buite dié dorp reg van voor gebots. Russel Meiring, woordvoerder van ER24, sê die nooddienste het omstreeks 13:45 op die toneel aangekom en die twee wrakke ineengestrengel langs die pad aangetref. Drie vroue en twee mans was in dié stadium nog in die motorwrakke vasgekeer. “Al vyf is op die toneel dood verklaar,” sê Meiring. Die bestuurder en ’n passasier van die vragmotor het die ongeluk ongedeerd oorleef. Die plaaslike owerhede was vanmiddag op die ongelukstoneel om verder ondersoek in te stel.